CELEX: 52021PC0825
Language: ro
Date: 2021-12-21
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare (UE) 2020/1561 privind acordarea unui sprijin temporar Ungariei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19

COMISIA EUROPEANĂ
            Bruxelles, 21.12.2021
            COM(2021) 825 final
            2021/0435(NLE)
            
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei de punere în aplicare (UE) 2020/1561 privind acordarea unui sprijin temporar Ungariei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
                  
            
            
               Regulamentul (UE) 2020/672 al Consiliului („Regulamentul SURE”) stabilește cadrul juridic pentru acordarea de asistență financiară din partea Uniunii statelor membre care sunt afectate sau grav amenințate de o perturbare economică importantă cauzată de epidemia de COVID-19. Sprijinul acordat în temeiul SURE servește la finanțarea, în principal, a schemelor privind reducerea timpului de muncă sau a unor măsuri similare care vizează protejarea angajaților și a persoanelor care desfășoară o activitate independentă, reducând astfel incidența șomajului și pierderea veniturilor, precum și la finanțarea, în subsidiar, a unor măsuri legate de sănătate, în special la locul de muncă.
            
            
               La 23 octombrie 2020, Consiliul a acordat asistență financiară Ungariei în vederea completării eforturilor naționale întreprinse pentru a contracara impactul epidemiei de COVID-19 și a răspunde la consecințele socioeconomice ale acesteia pentru lucrători și pentru persoanele care desfășoară o activitate independentă.
            
            
               La 1 decembrie 2021, Ungaria a solicitat din nou asistență financiară din partea Uniunii în temeiul Regulamentului SURE. 
            
            
               În conformitate cu articolul 6 alineatul (2) din Regulamentul SURE, Comisia a consultat autoritățile maghiare pentru a verifica creșterea neprevăzută și semnificativă, generată de pandemia de COVID-19, a cheltuielilor efective și planificate legate direct de măsurile care vizează piața muncii luate de autoritățile maghiare. În special, aceste măsuri se referă la o combinație între o nouă măsură și măsurile existente menționate în Decizia de punere în aplicare (UE) 2020/1561 a Consiliului:
            
            
               (a)o scutire existentă de la contribuțiile la asigurările sociale și de la contribuțiile pentru formare ale angajatorilor pentru perioada martie-decembrie 2020, precum și o reducere a impozitului pe contribuții pentru reabilitare al angajatorilor pentru perioada martie-iunie 2020 pentru sectoarele cele mai afectate de pandemie a fost prelungită până la sfârșitul stării de urgență, cheltuielile acoperind perioada cuprinsă între decembrie 2020 și iunie 2021;
            
            
               (b)o excludere existentă a costurilor cu personalul din baza de impozitare a impozitului pe întreprinderile mici („KIVA”), pentru perioada martie-iunie 2020, în sectoarele cele mai afectate de pandemie, a fost prelungită până la sfârșitul stării de urgență, cheltuielile acoperind perioada cuprinsă între decembrie 2020 și iunie 2021. A fost solicitată numai partea din cheltuielile totale legată de întreprinderile care reduc sau suspendă timpul de lucru sau în cadrul cărora angajații își păstrează fără întrerupere locul de muncă până la cele mai recente date disponibile privind rezultatul economic.
            
            
               (c)o scutire existentă de la regimul fiscal forfetar („KATA”), pentru perioada martie-iunie 2020 pentru micii contribuabili din anumite sectoare, a fost prelungită până la sfârșitul stării de urgență, cheltuielile acoperind lunile martie și aprilie 2021. Cererea se referă numai la partea din cheltuieli legată de sprijinirea persoanelor care desfășoară activități independente și a întreprinderilor unipersonale. 
            
            
                (d)o nouă schemă de sprijin unic pentru venit acordat persoanelor care desfășoară o activitate independentă în sectoarele afectate de măsurile de izolare, cu condiția ca acestea să își mențină activitățile timp de cel puțin două luni după încetarea preconizată a stării de urgență. Plata unică se ridică la salariul minim garantat lunar (219 000 HUF). Perioada de eligibilitate se încheie odată cu încetarea stării de urgență. Grupul-țintă al schemei este format din antreprenori individuali care nu au angajați și care nu sunt eligibili pentru sprijin în cadrul schemei salariale sectoriale. 
            
            
               Ungaria a furnizat Comisiei informațiile relevante. 
            
            
               Ținând seama de dovezile disponibile, Comisia propune Consiliului să adopte o decizie de punere în aplicare pentru a acorda Ungariei asistență financiară în temeiul Regulamentului SURE, în sprijinul măsurilor menționate mai sus. 
            
            
               •Coerența cu dispozițiile existente în domeniul de politică vizat
            
            
               Prezenta propunere este în deplină concordanță cu Regulamentul (UE) 2020/672 al Consiliului, în temeiul căruia este formulată.
            
            
               Prezenta propunere completează un alt instrument legislativ al Uniunii prin care se acordă sprijin statelor membre în caz de urgență, și anume Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (FSUE) [„Regulamentul (CE) nr. 2012/2002”]. Regulamentul (UE) 2020/461 al Parlamentului European și al Consiliului, care modifică respectivul instrument pentru a-i extinde domeniul de aplicare la urgențele majore din domeniul sănătății publice și pentru a defini operațiuni specifice eligibile pentru finanțare, a fost adoptat la 30 martie. 
            
            
               •Coerența cu alte politici ale Uniunii
            
            
               Propunerea face parte dintr-o serie de măsuri elaborate ca răspuns la actuala pandemie de COVID-19, cum ar fi „Inițiativa pentru investiții ca reacție la coronavirus”, și vine în completarea altor instrumente care sprijină ocuparea forței de muncă, cum ar fi Fondul social european și Fondul european pentru investiții strategice (FEIS)/InvestEU. Întrucât recurge la luarea și la acordarea de împrumuturi în această situație specifică generată de epidemia de COVID-19 în vederea sprijinirii statelor membre, prezenta propunere acționează ca o a doua linie de apărare pentru finanțarea schemelor privind reducerea timpului de muncă și a măsurilor similare, contribuind la protejarea locurilor de muncă și, implicit, a angajaților și a persoanelor care desfășoară activități independente, împotriva riscului de șomaj. 
            
         
         
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Temeiul juridic al prezentului instrument este Regulamentul (UE) 2020/672 al Consiliului.  
            
            
               •Subsidiaritatea (în cazul competenței neexclusive) 
            
            
               Propunerea urmează unei solicitări a unui stat membru și demonstrează solidaritatea europeană prin furnizarea de asistență financiară din partea Uniunii sub formă de împrumuturi temporare acordate unui stat membru afectat de epidemia de COVID-19. Ca o a doua linie de apărare, această asistență financiară sprijină temporar cheltuielile publice majorate ale administrației publice în ceea ce privește schemele privind reducerea timpului de muncă și măsurile similare, pentru a ajuta statul solicitant să protejeze locurile de muncă și, implicit, angajații și persoanele care desfășoară activități independente, împotriva riscului de șomaj și de pierdere de venituri.
            
            
               Acest sprijin va ajuta populația afectată și va contribui la atenuarea impactului economic și societal direct generat de actuala criză provocată de pandemia de COVID-19. 
            
            
               •Proporționalitatea
            
            
               Propunerea respectă principiul proporționalității. Ea nu depășește ceea ce este necesar pentru îndeplinirea obiectivelor urmărite de instrument. 
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               Deoarece propunerea a trebuit să fie elaborată în regim de urgență, pentru a putea fi adoptată la timp de Consiliu, nu s-a putut realiza o consultare a părților interesate.
            
            
               •Evaluarea impactului
            
            
               Având în vedere caracterul urgent al propunerii, nu a fost efectuată o evaluare a impactului.
            
            
               4.IMPLICAȚII BUGETARE
            
            
               Comisia ar trebui să poată contracta împrumuturi pe piețele financiare în scopul transformării acestora în împrumuturi acordate statului membru care solicită asistență financiară în temeiul instrumentului SURE. 
            
            
               În plus față de furnizarea de garanții din partea statelor membre, în cadru sunt integrate și alte garanții pentru a asigura soliditatea financiară a programului:
            
            
               ·o abordare riguroasă și conservatoare a gestiunii financiare;
            
            
               ·o structură a portofoliului de împrumuturi care să limiteze riscul de concentrare, expunerea anuală și expunerea excesivă față de oricare stat membru, asigurând, în același timp, resurse suficiente pentru statele membre care au cea mai mare nevoie de sprijin; precum și
            
            
               ·posibilități de reînnoire a creditelor.
            
            
               2021/0435 (NLE)
            
         
         
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei de punere în aplicare (UE) 2020/1561 privind acordarea unui sprijin temporar Ungariei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19
                  1
               , în special articolul 6 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)La solicitarea Ungariei din 6 august 2020, la 23 octombrie 2020, Consiliul a acordat Ungariei asistență financiară sub forma unui împrumut în valoare de maximum 504 330 000 EUR, cu o scadență medie maximă de 15 ani, în vederea completării eforturilor naționale întreprinse de Ungaria pentru a contracara impactul epidemiei de COVID-19 și a răspunde consecințelor socioeconomice ale respectivei epidemii pentru lucrători și pentru persoanele care desfășoară o activitate independentă. 
            
            
               (2)Împrumutul urma să fie utilizat de Ungaria pentru a finanța măsuri similare cu schemele privind reducerea timpului de muncă și măsurile legate de sănătate menționate la articolul 3 din Decizia de punere în aplicare (UE) 2020/1561 a Consiliului
                  2
               . 
            
            
               (3)Epidemia de COVID-19 a imobilizat o parte substanțială a forței de muncă din Ungaria. Acest lucru a condus la încă o creștere neprevăzută și semnificativă a cheltuielilor publice în Ungaria în ceea ce privește o nouă măsură, și anume o schemă de sprijin unic pentru venit acordat persoanelor care desfășoară o activitate independentă în sectoarele afectate de măsurile de protecție și de măsurile menționate la articolul 3 literele (f), (g), (h), (i) și (j) din Decizia de punere în aplicare (UE) 2020/1561. 
            
            
               (4)Epidemia de COVID-19 și măsurile extraordinare puse în aplicare de Ungaria în 2020 și 2021 pentru a limita epidemia și impactul său socioeconomic și asupra sănătății au avut și continuă să aibă un impact considerabil asupra finanțelor publice. Ungaria a înregistrat un deficit public de 8,0 % și o datorie publică de 80,1 % din produsul intern brut (PIB) până la sfârșitul anului 2020. Conform previziunilor Comisiei din toamna anului 2021, se preconizează că deficitul și datoria publică ale Ungariei vor scădea la 7,5 % și, respectiv, la 79,2 % din PIB în 2021, iar PIB-ul Ungariei va crește cu 7,4 % în 2021.
            
            
               (5)La 1 decembrie 2021, Ungaria a solicitat o nouă asistență financiară din partea Uniunii, în cuantum de 147 140 000 EUR, în vederea completării în continuare a eforturilor naționale întreprinse în 2020 și 2021 pentru a contracara impactul epidemiei de COVID-19 și a răspunde la consecințele socioeconomice ale acesteia pentru lucrători și pentru persoanele care desfășoară o activitate independentă. Cererea vizează măsurile prevăzute în considerentele 6 – 8. 
            
            
               (6)Pe baza „Decretului guvernamental nr. 485/2020 (XI.10.)”
                  3
               , autoritățile au prelungit până la sfârșitul stării de urgență și au modificat o serie de  măsuri de natură fiscală, astfel cum se menționează la articolul 3 literele (f), (g), (h) și (j) din Decizia de punere în aplicare (UE) 2020/1561. Împrumutul a fost solicitat pentru a acoperi cheltuielile numai pentru perioada decembrie 2020 - iunie 2021. Decretul conține o condiție explicită ca beneficiarii să mențină contractele de muncă existente la data intrării în vigoare a decretului și să nu rezilieze aceste contracte printr-o notificare din partea angajatorului pe durata măsurii. Domeniul de aplicare al sectoarelor eligibile pentru sprijin a fost modificat în comparație cu conceperea inițială a măsurilor, astfel cum a fost modificat prin decretele guvernului
                  4
               .
            
            
               În cazul sectoarelor celor mai afectate de pandemie, autoritățile au introdus o scutire de la contribuțiile la asigurările sociale și de la contribuțiile pentru formare ale angajatorilor, inițial pentru perioada martie-decembrie 2020, precum și o reducere a impozitului pe contribuții pentru reabilitare al angajatorilor, inițial pentru perioada cuprinsă între martie și iunie 2020. 
            
            
               Autoritățile au introdus, de asemenea, o scutire de la costurile cu personalul din baza de impozitare a impozitului pe întreprinderile mici („KIVA”), inițial pentru perioada martie-iunie 2020. 
            
            
               Pentru toate aceste măsuri, a fost solicitată numai partea de cheltuieli totale (sau venituri publice la care se renunță) legată de întreprinderile care reduc sau suspendă timpul de lucru sau în cadrul cărora angajații își păstrează fără întrerupere locul de muncă până la cele mai recente date disponibile privind rezultatul economic. Întrucât aceste măsuri reprezintă venituri publice la care se renunță pentru guvern, acestea pot fi considerate echivalente cheltuielilor publice.
            
            
               (7)Tot în ceea ce privește măsurile fiscale, pe baza „Decretului guvernamental nr. 105/2021 (III.3.)”, „Decretului guvernamental nr. 147/2021 (III. 27)” și „Decretului guvernamental nr. 204/2021 (IV. 29)”
                  5
               , autoritățile au modificat scutirea de la regimul impozitului pe sume forfetare pentru întreprinderile mici („KATA”), astfel cum se menționează la articolul 3 litera i) din Decizia de punere în aplicare (UE) 2020/1561, care a fost inițial introdusă pentru perioada martie-iunie 2020 și prelungită pentru perioada martie-aprilie 2021. Cererea se referă numai la partea din cheltuieli legată de sprijinirea persoanelor care desfășoară o activitate independentă și a întreprinderilor unipersonale. Măsura poate fi considerată o măsură similară schemelor privind reducerea timpului de muncă, astfel cum se menționează în Regulamentul (UE) 2020/672, întrucât urmărește să protejeze persoanele care desfășoară o activitate independentă sau categoriile similare de lucrători împotriva reducerii sau a pierderii de venituri.
            
            
               (8)Prin „Decretul guvernamental nr. 310/2021. (VI. 7.)” privind sprijinul de compensare a persoanele care desfășoară o activitate independentă, Ungaria a introdus, de asemenea, o nouă schemă de sprijin unic pentru venit acordat persoanelor care desfășoară o activitate independentă în sectoarele afectate de măsurile de izolare, cu condiția ca acestea să își mențină activitățile timp de cel puțin două luni după încetarea preconizată a stării de urgență
                  6
               . Plata unică se ridică la salariul minim garantat lunar (219 000 HUF). Perioada de eligibilitate se încheie odată cu încetarea stării de urgență. Grupul-țintă al schemei este format din antreprenori individuali care nu au angajați și care nu sunt eligibili pentru sprijin în cadrul schemei salariale sectoriale. Măsura poate fi considerată o măsură similară schemelor privind reducerea timpului de muncă, astfel cum se menționează în Regulamentul (UE) 2020/672, întrucât urmărește să protejeze persoanele care desfășoară o activitate independentă sau categoriile similare de lucrători împotriva reducerii sau a pierderii de venituri.  
            
            
               (9)Ungaria îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Ungaria a furnizat Comisiei dovezi corespunzătoare conform cărora cheltuielile publice efective și planificate crescuseră cu 897 720 542 EUR începând cu 1 februarie 2020 din cauza măsurilor naționale luate pentru contracararea efectelor socioeconomice ale epidemiei de COVID-19. Aceasta constituie o creștere neprevăzută și semnificativă, fiind legată atât de o nouă măsură, cât și de o prelungire a măsurilor existente legate direct de măsuri similare schemelor privind reducerea timpului de muncă care acoperă o proporție semnificativă a întreprinderilor și a forței de muncă din Ungaria. Ungaria a finanțat 113 740 000 EUR din cuantumul majorat al cheltuielilor cu ajutorul fondurilor Uniunii. Ungaria a finanțat 132 510 542 EUR din cuantumul majorat al cheltuielilor publice din fondurile sale proprii.
            
         
         
            
               (10)Comisia a consultat Ungaria și a verificat creșterea neprevăzută și semnificativă a cheltuielilor publice efective și planificate legate direct de măsuri similare schemelor privind reducerea timpului de muncă, menționate în cererea din 1 decembrie 2021, în conformitate cu articolul 6 din Regulamentul (UE) 2020/672. 
            
            
               (11)Prin urmare, trebuie acordată asistență financiară pentru a ajuta Ungaria să contracareze efectele socioeconomice ale perturbării economice importante cauzate de epidemia de COVID-19. Comisia trebuie să adopte deciziile privind scadențele, dimensiunea și deblocarea ratelor și a tranșelor în strânsă cooperare cu autoritățile naționale. 
            
            
               (12)Ungaria și Comisia trebuie să ia în considerare prezenta decizie în acordul de împrumut menționat la articolul 8 alineatul (2) din Regulamentul (UE) 2020/672. 
            
            
               (13)Prezenta decizie nu trebuie să aducă atingere rezultatelor niciuneia dintre procedurile legate de denaturarea funcționării pieței interne care este posibil să fie întreprinse, în special în temeiul articolelor 107 și 108 din tratat. Aceasta nu prevalează asupra cerinței ca statele membre să notifice Comisiei potențialele ajutoare de stat în temeiul articolului 108 din tratat.
            
            
               (14)Ungaria trebuie să informeze periodic Comisia cu privire la execuția cheltuielilor publice planificate, pentru a permite Comisiei să evalueze măsura în care Ungaria a executat cheltuielile respective.
            
            
               (15)Decizia de a acorda asistență financiară a fost luată ținând seama de nevoile existente și preconizate ale Ungariei, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței, 
            
            
               ADOPTĂ PREZENTA DECIZIE: 
            
            
               Articolul 1 
                  Decizia de punere în aplicare (UE) 2020/1561 se modifică după cum urmează: 
            
            
            
               (1) 
                     Articolul 2 se modifică după cum urmează:
            
            
               (a)
                     alineatul (1) se înlocuiește cu următorul text: 
            
            
               „(1) Uniunea pune la dispoziția Ungariei un împrumut de maximum 651 470 000 EUR. Împrumutul are o scadență medie de maximum 15 ani.”;
            
            
               (b)
                     alineatul (4) se înlocuiește cu următorul text: 
            
            
               „(4) Plata primei rate se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672. Plata oricăror rate ulterioare se efectuează în conformitate cu clauzele acordului de împrumut respectiv sau, dacă este cazul, sub rezerva intrării în vigoare a unui act adițional la acesta sau a unui acord de împrumut modificat.”;
            
            
            
               (2)
                     Articolul 3 se înlocuiește cu următorul text: 
            
            
               „Articolul 3
            
            
               Ungaria poate finanța următoarele măsuri:
            
            
               (a)
                     sprijin temporar pentru modernizarea facilităților de cazare în destinațiile turistice, pentru a menține forța de muncă existentă, astfel cum se prevede în «Rezoluția nr. 2080/2020 a Guvernului privind dezvoltarea națională a facilităților de cazare», pentru partea de cheltuieli legată de sprijinirea persoanelor care desfășoară o activitate independentă și a întreprinderilor unipersonale;
            
            
               (b)
                     sprijin temporar pentru societățile de prelucrare a alimentelor, prevăzut în «Decretul Ministerului Agriculturii nr. 25/2020», pentru partea de cheltuieli legată de sprijinirea persoanelor care desfășoară o activitate independentă și a întreprinderilor unipersonale;
            
         
         
            
               (c)
                     sprijin temporar acordat societăților horticole din sectorul culturilor nepermanente și al înmulțirii plantelor, astfel cum se prevede în Decretul Ministerului Agriculturii nr. 26/2020, pentru partea de cheltuieli legată de sprijinirea persoanelor care desfășoară o activitate independentă și a întreprinderilor unipersonale;
            
            
               (d)
                     sprijin temporar pentru întreprinderile piscicole, prevăzut în «Decretul Ministerului Agriculturii nr. 30/2020», pentru partea de cheltuieli legată de sprijinirea persoanelor care desfășoară o activitate independentă și a întreprinderilor unipersonale;
            
            
               (e)
                     prelungirea, până la 30 iunie 2020, a acelor prestații pentru îngrijirea copilului care au expirat în perioada stării de pericol, astfel cum prevede «Decretul guvernamental nr. 59/2020. (III. 23.)» și articolul 71 din «Legea LVIII din 2020»; 
            
            
               (f)
                     suspendarea contribuției la asigurările sociale plătite de angajatori în anumite sectoare, astfel cum se prevede la articolul 4 litera (a) din «Decretul guvernamental nr. 47/2020. (III. 18.)» (astfel cum a fost modificat), pentru partea de cheltuieli referitoare la societăți care reduc sau suspendă timpul de lucru sau în cadrul cărora angajații și-au păstrat fără întrerupere locul de muncă, astfel cum a fost prelungit și modificat;
            
            
               (g)
                     scutiri de la contribuțiile pentru formare plătite de angajatori în anumite sectoare, astfel cum se prevede la articolul 4 litera (a) din «Decretul guvernamental nr. 47/2020. (III. 18.)» (astfel cum a fost modificat), pentru partea de cheltuieli referitoare la societăți care reduc sau suspendă timpul de lucru sau în cadrul cărora angajații și-au păstrat fără întrerupere locul de muncă, astfel cum a fost prelungit și modificat;
            
            
               (h)
                     reducerea impozitului pe contribuții pentru reabilitare al angajatorilor din anumite sectoare, astfel cum se prevede la articolul 4 litera (a) din «Decretul guvernamental nr. 47/2020. (III. 18.)» (astfel cum a fost modificat), pentru partea de cheltuieli referitoare la societăți care reduc sau suspendă timpul de lucru sau în cadrul cărora angajații și-au păstrat fără întrerupere locul de muncă, astfel cum a fost prelungit și modificat;
            
            
               (i)
                     o scutire fiscală pentru micii contribuabili de la regimul fiscal forfetar al întreprinderilor mici («KATA»), astfel cum se prevede la articolul 5 din «Decretul guvernamental nr. 47/2020. (III. 18.)» (astfel cum a fost modificat), pentru partea de cheltuieli legată de sprijinirea persoanelor care desfășoară o activitate independentă și a întreprinderilor unipersonale, astfel cum a fost prelungit și modificat;
            
            
               (j)
                     excluderea costurilor cu personalul din baza de impozitare a impozitului pe întreprinderile mici («KIVA») în anumite sectoare, astfel cum se prevede în «Decretul guvernamental nr. 47/2020. (III. 18.)» (astfel cum a fost modificat), pentru partea de cheltuieli referitoare la societăți care reduc sau suspendă timpul de lucru sau în cadrul cărora angajații și-au păstrat fără întrerupere locul de muncă, astfel cum a fost prelungit și modificat;
            
            
               (k)
                     o sumă forfetară pentru lucrătorii din domeniul medical ca recunoaștere a activității lor suplimentare în timpul pandemiei, conform prevederilor «Decretului guvernamental nr. 275/2020. (VI. 12.)»;
            
            
               (l)
                     costurile legate de măsurile speciale de combatere a pandemiei introduse în întreprinderile de stat;
            
            
               (m)
                     costurile aferente măsurilor speciale de combatere a pandemiei și de protecție a sănătății personale a funcționarilor publici, astfel cum se prevede în «Decretul guvernamental nr. 250/2014 (X. 2.)» privind Direcția Generală pentru Achiziții Publice și Aprovizionare (KEF);
            
            
               (n)
                     costurile legate de infrastructură și investiții în spitale pentru un nivel ridicat de protecție a lucrătorilor din domeniul asistenței medicale și a pacienților, astfel cum se prevede în «Rezoluția guvernamentală nr. 1012/2020 (I. 31.) privind stabilirea personalului operațional»;
            
            
               (o)
                     costurile directe ale instrumentelor și echipamentelor de protecție personală în spitale și alte instituții de asistență medicală pentru un nivel ridicat de protecție a lucrătorilor din domeniul asistenței medicale, astfel cum se prevede în «Rezoluția guvernamentală nr. 1012/2020 (I. 31.) privind stabilirea personalului operațional».
            
            
               (p)
                     o schemă de sprijin unic pentru venit acordat persoanelor care desfășoară o activitate independentă în sectoarele afectate de măsurile de protecție, cu condiția ca acestea să își mențină activitățile timp de cel puțin două luni după încetarea preconizată a stării de urgență, astfel cum a fost aprobat prin Decretul guvernamental nr. 310/2021;”
            
            
                
            
            
               (3)Articolul 4 se înlocuiește cu următorul text: 
            
            
               „Articolul 4
            
            
               1.Ungaria informează Comisia până la 28 aprilie 2021 și, ulterior, la fiecare șase luni, cu privire la execuția cheltuielilor publice planificate, până în momentul în care cheltuielile publice planificate respective au fost executate integral. 
            
            
               2.În cazul în care măsurile menționate la articolul 3 se bazează pe cheltuieli publice planificate și au făcut obiectul unei decizii de punere în aplicare de modificare a Deciziei de punere în aplicare (UE) 2020/1561, Ungaria informează Comisia în termen de 6 luni de la data adoptării deciziei respective și, ulterior, la fiecare 6 luni, cu privire la execuția cheltuielilor publice planificate, până la execuția lor integrală.” .
            
            
         
         
            
               Articolul 2
            
            
               Prezenta decizie se adresează Ungariei.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 159, 20.5.2020, p. 1.
               
               
                  
                     (2)
                  
                        Decizia de punere în aplicare (UE) 2020/1561 a Consiliului din 23 octombrie 2020 privind acordarea unui sprijin temporar Ungariei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19 (JO L 357, 27.10.2020, p. 24).
               
               
                  
                     (3)
                  
                        Publicat în Monitorul Oficial al Ungariei (XI. 10).
               
               
                  
                     (4)
                  
                        A se vedea articolul 1 din Decretul guvernamental nr. 571/2020 (XII. 9.), articolul 1 din Decretul guvernamental nr. 638/2020 (XII. 22.), articolul 1 din Decretul guvernamental nr. 105/2021 (III. 3.), articolul 1 din Decretul guvernamental nr. 147/2021 (III. 27.) și articolul 1 din Decretul guvernamental nr. 204/2021 (IV. 29.).
               
               
                  
                     (5)
                  
                        Articolul 1 din Decretul guvernamental nr. 147/2021(III.27), articolul 1 din Decretul guvernamental nr. 204/2021 (IV.29).
               
               
                  
                     (6)
                  
                        „Decretul guvernamental nr. 310/2021. (VI. 7.)” privind sprijinul de compensare a persoanele care desfășoară o activitate independentă, astfel cum a fost menționat în cererea Ungariei din 1 decembrie 2021.